**PROGRAM**

**UPORABE PRESEJALNIH LABORATORIJSKIH METOD ZA UGOTAVLJANJE ŽARIŠČ HUDE GNILOBE ČEBELJE ZALEGE V NAKLJUČNO IZBRANIH ČEBELNJAKIH ZA UČINKOVITEJŠO SANACIJO BOLEZNI**

v skladu z Uredbo o izvajanju Programa ukrepov na področju čebelarstva v Republiki Sloveniji v letih 2020–2022 (Uradni list RS, št. [78/19](http://www.uradni-list.si/1/objava.jsp?sop=2019-01-3490), [85/20](http://www.uradni-list.si/1/objava.jsp?sop=2020-01-1400), [110/20](http://www.uradni-list.si/1/objava.jsp?sop=2020-01-2114), [54/21](http://www.uradni-list.si/1/objava.jsp?sop=2021-01-1055) in [97/21](http://www.uradni-list.si/1/objava.jsp?sop=2021-01-2131))

Ljubljana, oktober 2021

**1 Uvod**

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2008 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Ministrstvo za kmetijstvo gozdarstvo in prehrano (v nadaljnjem besedilu: ministrstvo) je v letu 2018 sprejelo Program razvoja odličnosti v čebelarstvu in Program ukrepov za zmanjšanje ogroženosti medonosnih čebel in ostalih opraševalcev, ki med drugim dajeta poudarke tudi zagotavljanju stabilnega in primernega financiranja bazičnih in aplikativnih raziskav, slednje so naslovljene na aktualno žgočo problematiko, kamor sodi bolezen huda gniloba čebelje zalege (v nadaljnjem besedilu: bolezen HGČZ). Nivo odličnosti in njegovo ohranjanje bo doseženo z okrepljenim delovanjem na področju preventivnega ukrepanja na osnovi sistematskih pregledov čebelarstev, ki so podprti z laboratorijsko diagnostiko povzročiteljev bolezni, monitoringom čebeljih bolezni in razvoju diagnostike ter stalnim izobraževanjem, usposabljanjem in povezovanjem strokovnjakov in čebelarjev.

Aktualni Program ukrepov na področju čebelarstva v Republiki Sloveniji v obdobju 2020-2022 (v nadaljnjem besedilu: Program ukrepov 2020-2022), ki ga je pripravilo ministrstvo skupaj s strokovnimi institucijami na osnovi Uredbe (EU) št. 1308/2013 Evropskega Parlamenta in Sveta, je bil potrjen in zadnjič spremenjen s Sklepom Evropske Komisije št. C(2021) 4021 z dne 9. 6. 2021. Izvajanje Programa ukrepov 2020-2022 ureja Uredba o izvajanju Programa ukrepov na področju čebelarstva v Republiki Sloveniji v letih 2020-2022, ki med ukrepi predvideva tudi ukrepe za zatiranje škodljivcev in bolezni čebel, kamor je za programsko leto 2022 na novo uvrščen tudi ukrep **uporaba presejalnih laboratorijskih metod za ugotavljanje žarišč hude gnilobe čebelje zalege v naključno izbranih čebelnjakih za učinkovitejšo sanacijo bolezni** z namenom zmanjšanja žarišč bolezni HGČZ.

Vsakodnevne izkušnje veterinarjev za zdravstveno varstvo čebel Veterinarske fakultete Nacionalnega veterinarskega inštituta (v nadaljnjem besedilu: NVI) pri delu na terenu kažejo, da imajo čebelarji premalo znanja za prepoznavanje oziroma so premalo pozorni na osnovne klinične znake bolezenskih sprememb v čebelji družini. S tem se bolezen HGČZ še nekaj časa neovirano širi v čebelnjaku in v okolico. Pri premikih čebel (prodaja, paša, oskrba tujih rojev) se bolezen lahko prenese tudi na in iz drugih območij. Pri enem izmed najbolj razširjenih in agresivnih sevov povzročitelja bolezni HGČZ, se zaradi težje opaznih kliničnih znakov, bolezen lažje spregleda in hitreje neopazno širi. Zaradi navedenega je po Sloveniji še vedno veliko neugotovljenih žarišč bolezni kar predstavlja nenehno nevarnost za širjenje bolezni in posledično pomeni veliko ekonomsko izgubo v čebelarstvu zaradi izgube bolnih čebeljih družin, prepovedi premikov in opreme ter drugih higienskih ukrepov. V Sloveniji smo na dan 31. oktober 2020 imeli 11.293 registriranih čebelarjev, ki so čebelarili z 213.581 čebeljimi družinami, v povprečju z 17,5 čebeljimi družinami na čebelarja. Največje število žarišč v preteklih letih je bilo ugotovljeno v osrednjeslovenski statistični regiji. Ugotavljanje prisotnosti spor povzročitelja (bakterija *Paenibacillus larvae*) bolezni HGČZ v drobirju je način, ki se uporablja tudi v skladu s Pravilnikom o ukrepih za ugotavljanje, zatiranje, obveščanje in preprečevanje hude gnilobe čebelje zalege (Uradni list RS, št. [10/20](http://www.uradni-list.si/1/objava.jsp?sop=2020-01-0335) in [61/20](http://www.uradni-list.si/1/objava.jsp?sop=2020-01-0904), v nadaljnjem besedilu: Pravilnik HGČZ).

**2 Cilji ukrepa uporaba presejalnih laboratorijskih metod za ugotavljanje žarišč hude gnilobe čebelje zalege v naključno izbranih čebelnjakih za učinkovitejšo sanacijo bolezni (v nadaljnjem besedilu: ukrep ugotavljanja žarišč hude gnilobe čebelje zalege)**

Cilj ukrepa je:

* zmanjšanje števila žarišč hude gnilobe čebelje zalege in s tem škode v čebelarstvu zaradi prepovedi premikov čebel in opreme ter škode zaradi izgube bolnih čebeljih družin

Kazalnik ukrepa je:

* število čebelarjev, ki so vključeni v ukrep

**3 Način in dinamika ukrepa ugotavljanja žarišč hude gnilobe čebelje zalege**

Ukrep se izvede v programskem letu 2022, od podpisa pogodbe z izvajalcem do najkasneje 31. julija 2022.

**4 Pogoji, ki jih mora izpolnjevati izvajalec ukrepa ugotavljanja žarišč hude gnilobe čebelje zalege**

Pogoji, ki jih mora izpolnjevati izvajalec ukrepa so:

* pridobljeno mora imeti koncesijo s strani Uprave Republike Slovenije za varno hrano, veterinarstvo in varstvo rastlin za opravljanje veterinarske dejavnosti laboratorijskih preiskav materiala živali in spremljanja zdravstvenega stanja ter zdravljenja čebel,
* imeti na razpolago laboratorij, ki opravlja analizo vzorcev drobirja po validirani kvantitativni metodi PCR,
* ukrep izvaja projektna skupina, ki jo sestavljajo vodja projekta in strokovni ter tehnični sodelavci,
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS.

Izvajalec mora pri objavi rezultatov ukrepa in pri vseh drugih oblikah javnega predstavljanja navesti, da so doseženi rezultati nastali v okviru Programa ukrepov na področju čebelarstva v Republiki Sloveniji v letih 2020-2022, ki je bil financiran iz sredstev državnega proračuna in proračuna Evropske unije.

**5 Vsebina, ki jo mora ponudnik zagotavljati pri izvajanju ukrepa ugotavljanja žarišč hude gnilobe čebelje zalege**

Ukrep je namenjen zmanjšanju žarišč hude gnilobe čebelje zalege.

Ukrep mora zajemati sledeče vsebine:

- na območju osrednjeslovenske statistične regije se naključno izbere do 400 čebelnjakov pri predvidoma 400 posameznih čebelarjih. Po strokovni presoji izvajalca se določijo področja z nekoliko večjim tveganjem za izbruh bolezni HGČZ, pri čemer se v ukrep ne vključi čebelnjakov, ki so v aktivnih kužnih krogih za bolezen HGČZ;

- v izbranih čebelnjakih se opravi vzorčenje drobirja tako, da se v čebelnjaku z do vključno 10 čebeljimi družinami vzorči vse čebelje družine v en skupni vzorec, v čebelnjaku z nad 10 čebeljimi družinami pa se vzorči vsaj polovica čebeljih družin, ki so v čebelnjaku, vendar ne manj kot 10, tako, da se oblikujejo skupinski podvzorci z drobirjem pridobljenim od največ 10 čebeljih družin v podvzorcu. Vzorec se odvzame na način, da se prepreči navzkrižna kontaminacija vzorcev;

- vzorce drobirja se laboratorijsko pregleda z metodo kvantitativni PCR na prisotnost spor povzročitelja bolezni HGČZ (bakterija *Paenibacillus larvae*);

- o rezultatih laboratorijske preiskave se obvesti čebelarja, ki sodeluje v ukrepu na način, da se navedejo kvantitativni podatki in informacija o tem ali skupni vzorec izkazuje višje tveganje za prisotnost bolezni HGČZ, kar je čebelarju podlaga za obveščanje o sumu na bolezen v skladu s Pravilnikom HGČZ;

- o rezultatih laboratorijske preiskave se obvesti NVI, ki je pristojen za opravljanje kliničnih pregledov in ukrepov ob sumu na bolezen HGČZ na način, da se navedejo kvantitativni podatki in informacija o tem ali skupni vzorec izkazuje višje tveganje za prisotnost bolezni HGČZ, kar je pristojnim veterinarjem NVI podlaga za ukrepanje ob sumu na bolezen;

- rezultate preiskave drobirja se vnese v Sistem za spremljanje, poročanje in obveščanje o boleznih živali, ki ga določa pravilnik HGČZ.

**6 Vsebina evidence o izvedenem ukrepu ugotavljanja žarišč hude gnilobe čebelje zalege**

Pri izvedbi ukrepa se mora voditi zlasti naslednje podatke:

* registrska številka čebelnjaka v katerem poteka izvajanje ukrepa;
* število čebeljih družin v čebelnjaku v času izvajanja vzorčenja;
* število čebeljih družin, iz katerih je bil odvzet vzorec;
* datum vzorčenja;
* analizne rezultate na registrsko številko čebelnjaka in podatek ali čebelnjak glede na rezultate PCR analize izkazuje višje tveganje za prisotnost bolezni HGČZ.

**7 Vsebino poročila izvedbe ukrepa ugotavljanja žarišč hude gnilobe čebelje zalege**

Izvajalec mora pripraviti poročilo, ki vključuje rezultate, interpretacijo rezultatov in splošne ugotovitve.

Poročilo mora biti predstavljeno širši javnosti pred 10. septembrom 2022. O načinu predstavitve (predavanje, posvet, članki, video posnetki…) in terminu predstavitve poročila odloči izvajalec. O načinu in terminu predstavitve izvajalec obvesti ministrstvo in Agencijo RS za kmetijske trge in razvoj podeželja do 10. 8. 2022.

Poročilo mora biti po izvedbi pogodbenih del v skladu s pogodbenimi roki objavljeno na spletni strani izvajalca in na ta način dostopno širši javnosti oz. vsem zainteresiranim.

**8 Upravičeni stroški**

Upravičeni stroški so stroški na enoto čebelnjaka in zajemajo stroške dela, prevoza, materialne stroške ter stroške laboratorijskih preiskav.